44. schôdza NR SR - 6.deň - A. dopoludnia
Dátum: 2014-12-03
Poslanec: Hudacký, Ján (KDH)
Druh vystúpenia: Vystúpenie v rozprave

18. Ďakujem pekne, pani predsedníčka. Vážené pani kolegyne, páni kolegovia, pán minister, začnem hádam s tým, že pri pohľade, takom zbežnom pohľade na štátny rozpočet, na predkladaný štátny rozpočet vyzerá, ako keby bolo všetko v najlepšom poriadku. Veď deficit verejných financií je pod kontrolou. Európske štruktúry nás vychvaľujú. Napriek tomu, ako povedal klasik, povedal by som, že je tu niečo zhnité v tom štáte dánskom... (Prerušenie vystúpenia predsedajúcou.) Jurinová, Erika, podpredsedníčka NR SR Prepáčte, pán poslanec. Páni poslanci, prosím vás o kľud v miestnosti, nech môže rečník predniesť svoj príhovor. Ešte raz, páni poslanci, prosím o kľud v miestnosti. Hudacký, Ján, poslanec NR SR ... ak by bol totiž rozpočet v poriadku, zrejme by tu zdravotné sestry nehrozili nátlakovými akciami, učitelia by sa stále nedomáhali vyšších platov, ctihodní vedci by sa zrejme neznížili k manifestačnému protestu pred Úradom vlády či parlamentom a mohol by som zrejme takto pokračovať ďalej s ľuďmi alebo s inštitúciami, ktoré nie sú spokojné s pridelenými zdrojmi. A dokonca pán minister sa aj sám vyjadril, že v rámci rezervy pre istotu odkladá ďalšie obálky pre ďalších nespokojencov, ktorí zrejme prídu na rad. Ja sa skôr chcem dotknúť tých nespokojencov alebo tých nespokojných, ktorí možno až takto nevykrikujú každú chvíľu, ale tí, ktorí tvoria, ktorí generujú vlastne zdroje na príjmovú stránku tohto rozpočtu. Mohli by sme konštatovať, že prijímanie rozpočtu je taký bežný folklór, či už okolo samotného pripravovaného rozpočtu, ale aj jeho schvaľovania, veď potrieb je stále viac ako disponibilných zdrojov, pritom nás pán minister uisťuje, že vláda šetrí a ESO je excelentný program, ktorý prináša svoje ovocie... (Prerušenie vystúpenia predsedajúcou.) Jurinová, Erika, podpredsedníčka NR SR Prepáčte, ešte raz, páni poslanci, nie je nás tu ani veľmi veľa, prosím vás, buďte tolerantní k vystupujúcemu. Prosím o kľud. Hudacký, Ján, poslanec NR SR ... pravda je však trochu inde. Vláda v skutočnosti nešetrí, nebudem tu zbytočne hľadať niektoré čísla a viacerí moji predrečníci, kolegovia už hovorili o konkrétnych číslach, čo sa týka skutočného šetrenia vo vládnych výdavkoch. Páčil sa mi, páčilo sa mi prirovnanie kolegu Kollára, ktorý porovnal úsilie vlády šetriť k situácii, keď so 100-eurového nákupu sa pri platení rozhodnete predsa len niečo ušetriť a z plného koša vrátite kdesi na regál jedno maslo 250-gramové naspäť na pult, teda asi takéto je v percentuálnom vyjadrení úsilie vlády šetriť na vládnych výdavkoch. Na druhej strane treba konštatovať, že máme šikovnú vládu, v úvodzovkách, ktorá vie ako na to pri zabezpečovaní zas príjmovej stránky tohto rozpočtu. Veď predsa máme tých, ktorí tvoria, ktorí pracujú, ktorí zamestnávajú, a od tých je treba, samozrejme, zobrať čo najviac, aby sme vedeli potom aj rozdávať bez ohľadu na to, či je to účelné, či to je efektívne, či to pomôže posunúť túto krajinu dopredu alebo nie. Stačí sa pozrieť na stranu 17 predkladaného materiálu štátneho rozpočtu a je všetko jasné. Táto strana hovorí o kvantifikácii vplyvu legislatívnych zmien na daňové a odvodové príjmy verejnej správy. A ak si zoberiete v podstate len tie výstupy z tejto strany len na daňové a odvodové opatrenia uplatnené v roku 2014, prinesú do štátnej pokladnice viac takmer o pol miliardy eur, presnejšie 492 mil. 156-tisíc eur. Ak zoberieme do úvahy opatrenia prijaté vládou za jej doterajšie obdobie, mám na mysli zvýšené sadzby dane z príjmov, odvody, poplatky, osobitný odvod z podnikania pre regulované subjekty, bankový odvod, jednorazový odvod, daňová licencia a pod., prídeme k navýšeniu príjmov viac ako o jednu miliardu eur. S tým, samozrejme, sa už inak bačuje a otázka je, ako vieme hospodáriť s takto navýšenou miliardou eur. Ak by sme znižovali deficit povedzme až na vyrovnaný, povedal by som áno, je to efektívne, je to to, že treba znižovať celkové zadlženie tejto krajiny a asi zrejme väčšina ľudí v tejto krajine by bola spokojná aspoň s takýmto riešením. Ak už nie na to, tak na jasne stanovené etablované efektívne rozvojové projekty, či už sa to dotýka technickej infraštruktúry alebo čohokoľvek, aby sme mohli povedať, že tieto zdroje boli skutočne efektívne investované. Vláda teraz zdiera tých, ktorí by tieto zdroje mohli potenciálne investovať do rozvoja svojich firiem, zamestnávať viac ľudí. Veď peniaze je treba za každú cenu dostať od ľudí do štátnej kasy a odtiaľ napríklad na podporu zamestnanosti. Aj pre exekútora Krutého. To, že sa medzitým na naplnenie účelu pritom vyparí, netransparentne použije, klientelisticky a korupčne nasmeruje možno viac ako polovica týchto zdrojov, to už zrejme nikoho nezaujíma. Pán minister, ja by som vám odporučil, aby ste nechali zamestnávať ľudí podnikateľom, nie úradom práce, nechajte ľuďom viac peňazí a tí si budú schopní zaplatiť aj ten lístok na vlak, aj účty za elektrinu a plyn ako v každej civilizovanej krajine. Pri primeraných daniach a odvodoch a lepšej snahe šetriť na sebe budete mať dosť peňazí, pán minister, aj na tých, ktorí potrebujú objektívne pomôcť, pomôcť aj samosprávam, ale aj na injekcie do hospodárskeho rastu. Naviac, pán minister, keď už teda od tých podnikateľov, od tých, ktorí sú aktívni a tvoria hodnoty, tieto peniaze beriete, na druhej strane ale vôbec neriešite vážne problémy podnikateľov, predovšetkým tých malých a živnostníkov, či už je to, či už to súvisí s zhoršujúcou sa finančnou disciplínou firiem, ktoré realizujú verejné projekty, ako je druhotná platobná neschopnosť, ale aj platby DPH tých dodávateľov, ktorí najprv musia zaplatiť DPH, aby predtým mohli vôbec dostať túto platbu naspäť. O vymožiteľnosti práva tu nemôže byť ani len reči. Už keď som pri tom DPH, ja oceňujem, pán minister, aj keď ho tu nevidím nejak, priamo že prichádzate s iniciatívou predsa len, aby dodávatelia platili DPH až potom, ako dostanú zaplatenú faktúru. A chcel by som vám pripomenúť, že v pléne tejto Národnej rady alebo v programe tejto Národnej rady v rámci tejto schôdze mám návrh zákona, teda novely zákona o DPH, kde tento problém riešim. Ja verím, že sa pridáte, predovšetkým poslanci SMER-u, k tomuto návrhu a podporíte ho tým, že vláda už potom nemusí sa zaoberať týmto problémom v budúcnosti. (Prerušenie vystúpenia predsedajúcou.) Jurinová, Erika, podpredsedníčka NR SR Prepáčte, pán poslanec, chcem sa len opýtať, či vaše vystúpenie bude ešte dlhšie, lebo máme jedenásť hodín. Hudacký, Ján, poslanec NR SR Minimálne ešte nejakých 5 až 10 minút. Jurinová, Erika, podpredsedníčka NR SR Tak asi prerušme. Hudacký, Ján, poslanec NR SR Dobre, tak ďakujem pekne zatiaľ.